Alls var 802 kaupsamningum um íbúðarhúsnæði þinglýst á landsvísu í desember . 518 þeirra voru á höfuðborgarsvæðinu og 284 utan þess . Kaupsamningum á höfuðborgarsvæðinu fjölgaði um 25% frá því í desember árið áður og um 3% utan þess , að því er segir í Hagsjá Landsbankans . Til samanburðar mældist 29% samdráttur milli ára á höfuðborgarsvæðinu í desember árið 2018 , og 19% samdráttur utan þess . Sömu sögu er að segja um desembermánuð ársins 2017 þegar samdráttur mældist einnig . Ef teknar eru saman tölur um fjölda þinglýstra kaupsamninga í öllum mánuðum ársins sést að 10.945 fasteignaviðskipti áttu sér stað á árinu 2019 og voru viðskiptin aðeins 16 færri en árið áður , samkvæmt tölum Þjóðskrár . Munurinn milli áranna í heild er því nánast enginn . Mesta aukningin í Kópavogi Í fyrra var alls 7.267 kaupsamningum þinglýst á höfuðborgarsvæðinu og 3.678 utan þess . Í Kópavogi mældist mesta aukningin milli ára , en þar seldust 11% fleiri íbúðir í fyrra samanborið við árið 2018 . Aukningin var einnig mikil á Árborgarsvæðinu þar sem 10% fleiri íbúðir seldust .